次韻徽言見贈
作者：李綱
朝代：宋

paragraphs: 白首窮一經，此道何嘗東。
陋質誤識擢，珥筆宸庭楓。
胸中何所見，耿耿惟孤忠。
謫官乃自取，寵辱久矣同。
朅來旅江城，勝遊幸從公。
款暱讌笑歡，顧忘身世窮。
十年倦遊意，一笑回首空。
尚餘愛君心，夢繞明光宫。
夫子抱髙趣，才氣凛以雄。
揮毫寫妙語，爗若五彩虹。
寧淹江海上，行簉鵷鷺中。
放懷且玉友，不用酟郫筒。